b'\n_START_ARTICLE_\nJean Bolland\n_START_PARAGRAPH_\nJean Bolland (muita nimimuotoja Jean de Bolland, Johannes Bollandus) (18. elokuuta 1596 Jul\xc3\xa9mont (nyk. osa Herve\xc3\xa4) \xe2\x80\x93 12. syyskuuta 1665 Antwerp) oli jesuiittapappi ja Espanjan Alankomaista kotoisin ollut merkitt\xc3\xa4v\xc3\xa4 hagiografi._NEWLINE_Bolland opiskeli Maastrichtin ja Antwerpenin jesuiittakouluissa ja opetti sen j\xc3\xa4lkeen humanistisia tieteit\xc3\xa4 Roermondissa, Den Boschissa, Brysseliss\xc3\xa4 ja Antwerpeniss\xc3\xa4. 1620 h\xc3\xa4n aloitti teologian opinnot Louvainin yliopistossa. 1662 h\xc3\xa4n sai papiksivihkimyksen ja h\xc3\xa4nest\xc3\xa4 tuli Mechlinin jesuiittakoulun prefekti._NEWLINE_Jesuiittojen Espanjan Alankomaiden maakunnan priori kutsui h\xc3\xa4net vuonna 1630 Antwerpeniin tutkimaan vastik\xc3\xa4\xc3\xa4n kuolleen hagiografi Heribert Rosweyden j\xc3\xa4\xc3\xa4mist\xc3\xb6\xc3\xa4. Bolland asetti teht\xc3\xa4v\xc3\xa4n vastaanottamiselle kaksi ehtoa: ett\xc3\xa4 h\xc3\xa4n saisi vapaasti muokata Rosweyden suunnitelmaa siten kuin h\xc3\xa4n itse sen ymm\xc3\xa4rsi ja ett\xc3\xa4 Rosweyden aineisto pit\xc3\xa4isi varata h\xc3\xa4nen yksinomaiseen k\xc3\xa4ytt\xc3\xb6\xc3\xb6ns\xc3\xa4. Priori Jacques van Straten hyv\xc3\xa4ksyi ehdot, ja Bolland siirtyi Mechlinin koulusta Antwerpeniin, miss\xc3\xa4 h\xc3\xa4nest\xc3\xa4 tuli Latinalaisen seurakunnan johtaja, ja h\xc3\xa4n vastasi Acta Sanctorumin saattamisesta julki._NEWLINE_Bolland aloitti laatimalla kunnianhimoisen suunnitelman. Rosweyde oli rajoittanut h\xc3\xa4nen alkuper\xc3\xa4isten tekstien pyynt\xc3\xb6nts\xc3\xa4 Espanjan Alankomaiden ja l\xc3\xa4hiseutujen kirjastoihin. Bolland esitti pyynn\xc3\xb6t yhteisty\xc3\xb6kumppaneille kaikkialla Euroopassa. Rosweyde oli ehdottanut ainoastaan alkuper\xc3\xa4isten tekstien julkaisemista, ilman kommentaareja ja selityksi\xc3\xa4, mutta Bolland p\xc3\xa4\xc3\xa4tti julkaista kaiken tiedon, mit\xc3\xa4 h\xc3\xa4n l\xc3\xb6yt\xc3\xa4isi jokaisesta pyhimyksest\xc3\xa4 ja t\xc3\xa4m\xc3\xa4n kultista, aloittaa kunkin tekstin selvityksell\xc3\xa4 sen kirjoittajasta ja historiallisesta arvosta ja liitt\xc3\xa4\xc3\xa4 mukaan selitykset._NEWLINE_Bolland oli jo pian Antwerpeniin saapumisensa j\xc3\xa4lkeen onnistunut saamaan hyv\xc3\xa4\xc3\xa4n j\xc3\xa4restykseen tammikuun pyhimyksiin liittyv\xc3\xa4t asiakirjat, ja oli l\xc3\xb6yt\xc3\xa4nyt niille julkaisijaksi Jan van Meursin. H\xc3\xa4nen ty\xc3\xb6skennelty\xc3\xa4\xc3\xa4n Antwerpeniss\xc3\xa4 viisi vuotta tuli ilmeiseksi, ett\xc3\xa4 teht\xc3\xa4v\xc3\xa4 oli yhdelle ihmiselle liian suuri. Bolland pyysi apulaisia, ja pyynt\xc3\xb6\xc3\xa4 tuki Liessiesin luostariin apotti Antoine de Wynghe. Godfrey Henschen m\xc3\xa4\xc3\xa4r\xc3\xa4ttiin 1635 aloittamaan ty\xc3\xb6 helmikuun pyhimysten parissa, ja Bolland itse keskittyi tammikuun pyhimyksi\xc3\xa4 k\xc3\xa4sittelevien teosten painoty\xc3\xb6h\xc3\xb6n. Henschen teki ty\xc3\xb6t\xc3\xa4 Acta Sanctorumin julkaisemisen parissa kuolemaansa saakka, vuoteen 1681._NEWLINE_Vuonna 1659 Bolland sai avukseen kolmannen jesuiitan, Daniel van Papenbroekin, joka loppujen lopuksi teki suurimman ty\xc3\xb6n 18-osaisen Acta Sanctorumin hyv\xc3\xa4ksi. Van Papenbroek ja Henschen kierteliv\xc3\xa4t 1660-1662 Saksassa, Ranskassa ja Italissa etsim\xc3\xa4ss\xc3\xa4 asiakirjoja luostareista ja kirjastoista._NEWLINE_Pyhimyskultin tutkimusta harjoittavan belgialaisen Bollandistien seuran nimi juontuu Bollandista.'